4 superslim geldbesluite vir 2014 - Voelgoed
Tuis Voelgoed Artikels 4 superslim geldbesluite vir 2014
4 superslim geldbesluite vir 2014
Draai jy aan die begin van elke jaar jou sente om? Dan het die tyd aangebreek om beheer oor jou finansies te neem. Hier is vier stappe wat 'n einde aan jou kerkmuisbestaan kan maak.
Volgens Gerrit Viljoen, finansiële adviseur by Ultima Financial Planning, kan dit jou selfs tot in Maart neem om na 'n spandabelrige vakansie finansieel te herstel.
"Hoe gouer jy beheer oor jou geldsake neem, hoe beter gaan jou finansiële keuses wees en hoe sterker jou finansies," sê Gerrit.
1. Weet jy wat op jou bankstate staan?
Lees jy elke maand jou bankstaat noukeurig deur of gooi jy dit in die asblik en vergeet daarvan?
"Ek het self in hierdie slaggat getrap," vertel Gerrit. "Vir ses maande het 'n debietorder van R120 deurgegaan waarvan ek niks geweet het nie. As jy dit nie binne drie maande agterkom nie, kan jy nie jou geld terugeis nie."
Wees bedag daarop dat die manier waarop jy 'n transaksie doen, die bankkoste kan beïnvloed. Aanlyn transaksies en dié by kitsbanke se koste is dikwels laer as in die bank.
BESLUIT OM JOU BANKSTATE DEEGLIK TE LEES
Gaan jou bankstate aan die einde van elke maand noukeurig deur. So merk jy probleme vroegtydig op. Dit kan jou 'n klomp geld op lang termyn spaar. As jou bankkoste te hoog is, kan jy dit oorweeg om van rekening of bank te verander of om jou transaksies anders te doen. Lees ook die fyn skrif voor jy 'n nuwe rekening oopmaak om seker te maak daar wag nie enige verrassings soos hoë koste as jy byvoorbeeld kontant trek nie.
2. Moenie jou finansies aan iemand anders oorlaat nie.
Baie mense dink hulle het nie genoeg kennis oor finansiële sake nie. Hulle sal die besluit in die trustees van die pensioenfonds se hande los omdat hulle dink die trustees weet beter. Wat hulle egter nie weet nie, is dat die trustees die mees konserwatiewe opsie soos die Geldmark sal kies. Die kliënt kry dus nie die maksimum groei uit sy belegging nie. Dit beteken dat hulle baie minder geld gaan hê teen die tyd dat hulle aftree.
Dis baie belangrik vir elke persoon, man of vrou, om ingelig te wees oor hulle geldsake en om self besluite daaroor te neem.
BESLUIT OM JOU FINANSIËLE KENNIS OP TE KNAP
Besoek die webtuiste www.ultimafp.co.za. Daar is 'n sakrekenaar waarmee jy kan uitwerk of jy genoeg geld spaar en tot jou pensioenfonds bydra sodat jy voldoende groei daaruit kan kry. [Pagebreak]
3. Kyk weer na jou lewenspolisse en mediese fonds
As 'n mens na die advertensies op televisie kyk, lyk dit of jy nooit genoeg lewensversekering kan hê nie. Hoe meer, hoe beter. Reg?
Veral vir jong paartjies wat skuld op eiendom en motors begin aangaan, is dit belangrik om genoeg lewensversekering te hê indien een van hulle iets sou oorkom. Soos jy ouer word, kan te veel lewensversekering egter onnodig raak.
Dis ook belangrik om jou mediese fonds na te gaan en vas te stel of jy te min of te veel dekking het. Jonger mense het gewoonlik nie meer as 'n hospitaalplan nodig nie, maar namate jy ouer word, word groter dekking nodig. Neem egter alle faktore in ag, soos jou familiegeskiedenis van siektes, jou gesondheid, jou stresvlak en jou leefstylgewoontes voor jy besluit op 'n plan of 'n fonds wat vir jou die beste gaan wees.
NEEM JOU VOOR OM JOU POLISSE NA TE GAAN
Dit is belangrik om te bepaal presies hoeveel geld jy regtig tot aftrede nodig het indien jy of jou man iets sou oorkom, en dan van die onnodige lewenspolisse ontslae te raak. Jy kan eerder die ekstra geld gebruik om jou pensioenfonds aan te vul. Vind uit omtrent alles wat jou premies kan beïnvloed.
4. Weet jy of jy uitstaande skuld het?
Elke persoon kan volgens wet een keer 'n jaar gratis na hulle kredietrekord kyk. Baie mense besef nie dat hulle slegte skuld het nie. Dit kan baie moeilikheid veroorsaak as hulle krediet nodig het om byvoorbeeld 'n huis of 'n motor te koop. Slegte skuld bly gewoonlik ook lank op jou naam; dus moet jou doelwit wees om jou skuld so gou moontlik te vereffen sodat jy op 'n skoon bladsy kan begin. Mense met slegte skuld kan gewoonlik steeds skuld maak, maar omdat hulle as 'n hoë risiko beskou word, betaal hulle baie meer rente.
BESLUIT OM JOU SKULDGESKIEDENIS TE ONDERSOEK
Jy kan van webtuistes soos www.mytransunion.co.za, www.experian.co.za en www.xds.co.za gebruik maak om te sien of jou kredietrekord skoon is. Die goeie nuus is dat 70% van mense wat hulle kredietrekords aanvra, dit regkry om van 'n nadelige notering ontslae te raak. As jou naam in die rooi is, werk 'n plan uit sodat jy jou skuld so gou moontlik kan afbetaal.
Volgens Dee Lawler van TransUnion is daar 'n verifikasieproses wat jy moet volg om te bepaal of dit regtig jy is. Dus kan jy nie iemand anders se kredietrekord aanvra nie. As jy slaag, kry jy toegang tot jou rekord. As jy nie die verifikasie slaag nie, word daar van jou verwag om Fica-dokumentasie in te dien."
As jy moeg is daarvan om elke jaar platsak te wees of jou dood te bekommer oor jou aftrede, is dit nou tyd om beheer oor jou finansies te neem. Lees artikels oor finansiële sake, gaan spreek 'n goeie raadgewer en raak ontslae van slegte skuld en onnodige polisse.